Groot soektog ná moord op vrou van Postmasburg | Netwerk24
Deur Anena Burger 12 Julie 2020 19:09
Volgens brig. Mohale Ramatseba, polisiewoordvoerder, is Carolina Jacobs (62) verkrag en vermoor.
Carolina Jacobs (62) is Donderdag verkrag, verwurg en vermoor. Haar lyk is op haar bed in haar huis gevind.Foto: Facebook
“Die matras waarop die vrou se lyk aangetref is, is aan die brand gesteek. Die nadoodse ondersoek wat Vrydag op haar gedoen is, toon dat sy verkrag en verwurg is,” sê Ramatseba.
Volgens Ramatseba is ’n 72-uur-aksieplan plan dadelik in werking gestel.
Jacobs se skootrekenaar, selfoon en handsak met haar motorsleutels is vermoedelik gesteel.
Dit is in die stadium nie seker of daar meer as een mens by die aanval betrokke was nie.
Inwoners van Postmasburg sê hulle is erg geskok.
Jacobs het bestuurslesse aangebied en is gereeld deur die myne gekontrakteer om deel te neem aan van hul programme vir vaardigheidsontwikkeling.
’n Inwoner wat nie haar naam bekend wil maak nie, sê Jacobs was ’n briljante instrukteur. “Sy het geen kwaad in haar gehad nie. Ons dorp is stom ná die gebeure.”
Lt.genl. Risimati Peter Shivuri, provinsiale polisiekommissaris van die Noord-Kaap, het die moord en verkragting op Jacobs ten sterkste veroordeel en sê geen steen sal onaangeraak gelaat word om die moordenaar vas te trek nie.
Die polisie in die Noord-Kaap vra mense met inligting wat hulle kan help, om die ondersoekbeampte, konst. Christeen van der Westhuizen, by 083 532 1417 of die kommunikasie-offisier ao. Nomvuyo Makoloi by 082 454 3547 te kontak. Brig. Nicky Mills, provinsiale bevelvoerder van die polisie se eenheid vir gesinsgeweld, kinderbeskerming en seksuele oortredings (GKS), kan ook by 082 371 6667 gekontak word.
Alle inligting sal vertroulik gehanteer word.
Meer oor: Postmasburg | Misdaad | Verkrag | Moord | Vermoor
Plaasaanvallers sny swanger ma keelaf
Sanger se maat wil sy ‘engel’ terughê
Polisieman en drie vas ná moord op sy eksvrou